Nariadenie Komisie (ES) č. 1437/2003
z 12. augusta 2003,
ktorým sa menia a dopĺňajú prílohy I, II, III B a VI k nariadeniu Rady (ES) č. 517/94 o spoločných pravidlách pri dovoze textilných výrobkov z niektorých tretích krajín, na ktoré sa nevzťahujú dvojstranné dohody, protokoly alebo iné dohody, alebo iné osobitné dovozné pravidlá spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 517/94 zo 7. marca 1994 o spoločných pravidlách pre dovozy textilných výrobkov z niektorých tretích krajín, na ktoré sa nevzťahujú dvojstranné dohody, protokoly alebo iné dohody, alebo iné osobitné dovozné pravidlá spoločenstva [1], naposledy zmenené a doplnené nariadením (ES) č. 1309/2002 [2], a najmä na jeho článok 28,
keďže:
(1) zmeny a doplnky uskutočnené nariadením Komisie (ES) č. 1832/2002 z 1. augusta 2002, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [3], vyvolávajú tiež potrebu zmeniť a doplniť prílohu I k nariadeniu (ES) č. 517/94. Z dôvodu jasnosti by sa táto príloha mala úplne nahradiť;
(2) z dôvodu nadobudnutia účinnosti novej Ústavnej charty štátneho zväzku Srbska a Čiernej Hory, ktorou sa bývalá "Juhoslovanská zväzová republika" premenovala na "Srbsko a Čierna Hora" s účinnosťou od 4. februára 2003, je žiaduce nahradiť názov tejto bývalej republiky v prílohách II, III B a VI k nariadeniu (ES) č. 517/94 všade, kde sa vyskytuje;
(3) nariadenie (ES) č. 517/94 by sa preto malo náležite zmeniť a doplniť;
(4) opatrenia ustanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Nariadenie (ES) č. 517/94 sa mení a dopĺňa takto:
1. Príloha I sa nahrádza textom uvedeným v prílohe k tomuto nariadeniu.
2. Výraz "Juhoslovanská zväzová republika" v prílohách II, III B a VI sa nahrádza výrazom "Srbsko a Čierna Hora" všade, kde sa vyskytuje.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bod 1 článku 1 sa uplatňuje od 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. augusta 2003